Na temelju članka 70. stavka 1. Zakona o odgoju i obrazovanju u osnovnoj i srednjoj školi ( NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17), a u svezi s člankom 17. stavaka 3., 4., 5. I 6. Pravilnika o načinu postupanja odgojno- obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima ( NN 132/13), člankom 43. Zakona o zaštiti na radu ( NN 71/14, 118/14, 154/14), člancima 26., 27., 28., i 29. Zakona o provedbi Opće uredbe o zaštiti podataka (NN 42/18) te člankom 29. Statuta Osnovne škole Josipa Račića, Zagreb, Srednjaci 30, Školski odbor na sjednici održanoj 27. lipnja 2018. godine donio je

**PRAVILNIK O VIDEO NADZORU**

I. OPĆE ODREDBE

Članak 1.

1) Pravilnikom o video nadzoru u Osnovnoj školi Josipa Račića (u daljnjem tekstu: Pravilnik) regulirano je prikupljanje, obrada i čuvanje osobnih podataka korištenjem sustava video nadzora.

2) Osnovna škola Josipa Račića (u daljnjem tekstu: Škola) sustav video nadzora koristi zbog sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva te imovine koja služi za pohranjivanje i obradu podataka.

3) Sustav video nadzora koristi se i za sprječavanje protupravnih radnji usmjerenih prema školskoj imovini od krađe, oštećenja, uništenja i sl.

4) Pravilnik se primjenjuje na odgovarajući način sukladno zakonskim i podzakonskim propisima kojima se uređuje i regulira zaštita osobnih podataka i provedba sustava tehničke zaštite.

5) Izrazi koji se koriste u ovom pravilniku, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način i muški i ženski rod.

OPSEG, NAČIN I VRIJEME ČUVANJA PODATAKA

Članak 2.

1) Sustav video nadzora snima vanjski školski prostor (školsko dvorište), ulazna i izlazna vrata Škole, školske hodnike u prizemlju i na prvom katu, te stubište. Video nadzor ne pokriva prostore učionica, zbornicu, urede stručnih suradnika, ured tajnika, ravnatelja i voditelja računovodstva, prostor koji koristi pomoćno - tehničko osoblje, kao ni sanitarni prostor, tj. prostor za osobnu higijenu i presvlačenje učenika i radnika.

2) Snimka dobivena putem video nadzora predstavlja osobni podatak fizičke osobe - ispitanika.

3) Škola je dužna označiti da su objekt, odnosno pojedina prostorija u Školi te vanjska površina Škole pod videonadzorom, a oznaka treba biti vidljiva najkasnije prilikom ulaska u perimetar snimanja.

3) Obavijest iz stavka 2. ovog članka treba sadržavati jednostavnu i lako razumljivu sliku uz tekst u kojem su navedene sljedeće informacije:

- da je prostor pod videonadzorom,

- podatke o Školi,

- podatke za kontakt putem kojih ispitanici mogu ostvariti svoja prava.

4) Pravo pristupa osobnim podacima koji se prikupljaju putem video nadzora imaju ravnatelj Škole i osoba koju ravnatelj ovlasti. Ravnatelj kao ni bilo koja druga osoba, ne smije koristiti podatke prikupljene sustavom tehničke zaštite izvan njihove zakonske primjene.

5) Ravnatelj Škole je odgovoran za neovlašteno ugrađivanje videonadzora, kao i neovlašteno raspolaganje snimkama.

6) Snimke dobivene putem videonadzora čuvaju se najduže šest mjeseci, osim ako je drugim zakonom propisan duži rok čuvanja ili ako su dokaz u sudskom, upravnom, arbitražnom ili drugom istovrijednom postupku.

Članak 3.

Ovaj Pravilnik stupa na snagu osmog dana od dana objave na oglasnoj ploči i web stranici Škole

 PREDSJEDNICA ŠKOLSKOG ODBORA

 Darija Jurič, prof.

Pravilnik je objavljen 28. lipnja 2018. godine i stupa na snagu 06. srpnja 2018. godine.

 RAVNATELJ

 Tomislva Horvat, prof.

KLASA: 003-05/15-01/08

URBROJ: 251-191-15-02

U Zagrebu, 06. srpnja 2018. godine